‘AfriForum sal verpligte inentings teenstaan’Argieffoto (Foto: Unsplash) Die burgerregteorganisasie AfriForum sê in ŉ brief aan pres. Cyril Ramaphosa dat hy enige verpligte inentingsmandaat wat deur die regering ingestel sal word, sal teenstaan omdat dit inbreuk maak op mense se regte. Dit volg nadat Ramaphosa Sondagaand aangekondig het dat die regering ŉ taakspan aangewys het om te beraadslaag oor die moontlikheid van verpligte Covid-19-inentings vir sekere aktiwiteite en plekke. Hierdie span sal aanbevelings aan die kabinet doen oor ŉ regverdige en volhoubare benadering tot entstofmandate. Ramaphosa het Suid-Afrikaners in Februarie verseker dat niemand gedwing sal word om teen Covid-19 ingeënt te word nie. Hy het ook gesê dat niemand verbied sal word om te reis of sekere ruimtes te betree indien hulle nie ten volle teen die virus ingeënt is nie. “Nou beplan Ramaphosa se administrasie om presies dít te doen. Dit is uiters kommerwekkend dat die president skielik sy besluit omkeer,” sê Ernst Roets, hoof van beleid en aksie by AfriForum. Ramaphosa het wel in sy toespraak Sondag erken dat die besluit om ŉ mandaat soos dié in te stel, ŉ moeilike een is. “Ons besef dat die instelling van hierdie soort maatreëls ŉ baie moeilike en ingewikkelde kwessie is, maar as ons dit nie ernstig en dringend bespreek nie, sal ons kwesbaar bly vir nuwe variante en sal ons nuwe vlae van die pandemie bly beleef,” het hy gesê. Volgens AfriForum is daar egter internasionaal voorbeelde beskikbaar wat wys dat wanneer inentings verpligtend gemaak word, dit dikwels misluk en dat die teenoorgestelde bereik word as wat aanvanklik daarmee bedoel is. “Hoewel AfriForum ten gunste is van vrywillige inentings, maak verpligte inentings inbreuk op die beginsel van vryheid van keuse en mense se grondwetlike reg op liggaamlike outonomie,” sê Roets. “AfriForum sal die nodige stappe doen om die regering teen te staan indien hy inenting verpligtend wil maak.” Roets meen indien mense die staat steun oor verpligte inentings, open dit net die deur vir die staat om in die toekoms iets op burgers af te dwing wat geheel en al onaanvaarbaar is. “Staatsdwang bly gevaarlik, ongeag wat die onderwerp is en ons moenie die staat toestemming gee om dit in ŉ verskeidenheid van situasies, anders as dié een, te gebruik nie. Verpligte inentingsmandate is onregverdig in ŉ vrye samelewing,” sê hy. Verskeie politieke partye het sedert Ramaphosa se aankondiging ook hul kommer oor die moontlikheid van verpligte inentings uitgespreek. Die VF Plus het daarop gewys dat verpligte inentings net tot weerstand sal lei, en dat die regering eerder daarop moet fokus om mense te oorreed en te motiveer as om hulle te forseer.